DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Nový telekomunikačný balík, ktorý dnes Komisia prijala, obsahuje oznámenie, v ktorom vytýčila európsku víziu pripojenia na internet pre občanov a podniky na digitálnom jednotnom trhu, ako aj legislatívny návrh európskeho kódexu elektronickej komunikácie, ktorý predstavuje revíziu regulačného rámca pre elektronické komunikácie. V návrhoch Komisie sa stanovili reformy potrebné na zabezpečenie dostupnosti a zavádzania sietí s veľmi vysokou kapacitou, ktoré umožnia širšie využívanie produktov, služieb a aplikácií na digitálnom jednotnom trhu.

Keďže internetové a digitálne pripojenia zásadným spôsobom menia súkromné životy ľudí a pracovné postupy v rámci aj mimo hraníc Únie, treba zabezpečiť, aby verejnosť mala motiváciu využívať príležitosti, ktoré táto zásadná zmena ponúka.

Z tohto dôvodu je jedným zo strategických cieľov, ktoré Komisia pre Úniu vytýčila a ktoré sa majú dosiahnuť do roku 2025, zaviesť gigabitové internetové pripojenie do lokalít, kde sa poskytujú služby verejnosti, napríklad orgány verejnej správy, knižnice a nemocnice. Pripojenie týchto a ďalších centier spoločenského života vrátane vonkajších priestorov prístupných pre širokú verejnosť s rýchlosťami, ktoré výrazne prekračujú rýchlosti funkčného prístupu k internetu, umožní občanom zo všetkých sfér života využívať výhody pripojenia novej generácie pri cestovaní a na miestach, kde na možnosti byť pripojený záleží.

Medzi opatrenia na podporu tohto cieľa patrí nový balík, ktorým sa podporí zavádzanie miestnych bezdrôtových prístupových bodov prostredníctvom efektívnejších plánovacích postupov a jednoduchších regulačných povinností, a to okrem iného aj vtedy, ak sa takýto prístup poskytuje na nekomerčnom základe alebo prispieva k poskytovaniu iných služieb pre verejnosť.

Tieto činnosti dopĺňa navrhované opatrenie zmenami právneho rámca pre telekomunikácie v Nástroji na prepájanie Európy uvedenom v nariadení (EÚ) č. 1316/2013 (ďalej len „nariadenie o NPE“) a nariadení (EÚ) č. 283/2014 (ďalej len „nariadenie o usmerneniach“). Tieto zmeny povzbudia subjekty konajúce vo verejnom záujme, ako sú verejné orgány a poskytovatelia služieb verejnosti, k poskytovaniu bezplatného miestneho bezdrôtového pripojenia v miestnych strediskách verejného života (napr. orgány verejnej správy, knižnice, zdravotnícke strediská a vonkajšie verejné priestranstvá). Na tento účel sa poskytujú finančné stimuly subjektom, ktoré chcú poskytovať bezplatné miestne bezdrôtové pripojenie s vysokou kapacitou na verejných priestranstvách v rámci ich pôsobnosti alebo na miestach, kde poskytujú služby. Prioritou prvej fázy opatrení bude finančná podpora miestnych verejných orgánov určená na prístupové body v miestnych strediskách verejného života vrátane vonkajších priestorov prístupných pre širokú verejnosť.

Podporovaním integrácie s existujúcimi službami verejnosti sa touto intervenciou podporí záujem občanov o internetové služby s vysokou kapacitou, čím významne prispeje k zavádzaniu služieb širokopásmového pripojenia a rozvoju verejnej infraštruktúry. Miestne bezdrôtové pripojenie bezplatne prístupné na mnohých frekventovaných miestach, kde sa stretáva veľa ľudí, ktorí čakajú na ďalší bod ich každodenného programu, môže priniesť výraznú pridanú hodnotu, keďže čas, ktorý strávia nečinne alebo čakaním, môžu využiť produktívne, oddýchnuť si alebo načerpať nové informácie. Okrem toho môžu takéto miestne bezdrôtové prístupové body uľahčiť prenos dát v rámci pokrytia ťažko prístupných miest alebo tam, kde by z dôvodu veľkého počtu používateľov bola inak značne narušená využiteľnosť bezdrôtového pripojenia. Keďže používatelia môžu vďaka nim zostať pripojení aj na cestách a mimo svojich domovov, tieto body takisto zvýšia mobilitu, flexibilitu a záujem občanov o využívanie služieb, ktoré ponúkajú subjekty konajúce vo verejnom záujme, a občania si tak môžu lepšie rozvrhnúť svoj čas. Obmedzený dosah jednotlivých prístupových miest je zároveň zárukou, že takáto verejná služba nebude konkurovať komerčným ponukám, ale môže zohrávať dôležitú úlohu pri podpore využívania širokopásmového pripojenia a podporovať digitálnu gramotnosť. Tým sa zasa podporí záujem užívateľov o využitie komerčných ponúk rezidenčného alebo mobilného širokopásmového pripojenia. Navrhovaná intervencia je doplnením novej legislatívnej koncepcie univerzálnej služby v návrhu na zriadenie európskeho kódexu elektronickej komunikácie, na základe ktorej má mať každý občan EÚ právo byť pripojený, t. j. právo na funkčné (prinajmenšom pevné) internetové pripojenie, ktoré je cenovo dostupné a ktoré umožňuje plné začlenenie do digitálneho hospodárstva a spoločnosti.

Navrhovaným opatrením sa zavádza jednoduchý mechanizmus financovania zriadenia miestnych bezdrôtových prístupových bodov. Touto akciou sa má dosiahnuť maximálny krátkodobý účinok podnietením záujmu občanov o služby prístupu k internetu a uľahčiť využívanie verejných digitálnych služieb vrátane prístupu k infraštruktúram digitálnych služieb. Očakávanie, že vzbudený záujem poskytne základ pre pokračovanie prevádzky a možné nahradenie prístupových bodov bez ďalšej finančnej pomoci na základe nariadení je v súlade s cieľom postupne rušiť takúto pomoc, vždy keď to je možné, a povzbudzovať k využívaniu alternatívnych mechanizmov financovania.

S cieľom zabezpečiť cielený charakter intervencie a dosiahnuť maximálny prospech pre verejnosť bude financovanie obmedzené na situácie, kde neexistujú voľne prístupné verejné ani súkromné prístupové body zabezpečujúce vysokorýchlostné širokopásmové pripojenie. Keďže finančná pomoc Únie na jednotlivé opatrenia nepresiahne prahovú hodnotu pre granty s nízkou hodnotou vo výške 60 000 EUR, ktorá je stanovená v nariadení o rozpočtových pravidlách, neočakáva sa žiadny badateľný vplyv intervencie na hospodársku súťaž. Finančné prostriedky sa navyše budú prideľovať geograficky vyváženým spôsobom, ktorý prispeje k hospodárskej, sociálnej a územnej súdržnosti v Únii, pričom sa osobitná pozornosť bude venovať potrebám miestnych komunít. Keďže sa tieto kritériá budú uplatňovať spoločne, navrhovaná intervencia je v súlade s rámcom pre otvorené a konkurenčné trhy, ktorý tvorí základ prevádzky transeurópskych sietí.

Popri stimulácii dopytu po vysokorýchlostnom širokopásmovom pripojení a motivovaní k rozsiahlemu zavádzaniu na úrovni spoločenstiev bude mať intervencia aj niekoľko pozitívnych vedľajších účinkov, počnúc zlepšeným prístupom k elektronickej verejnej správe a účasťou na demokratickom živote, a to aj pre demografické skupiny, ktoré sa inak stretávajú s ťažkosťami pri prístupe k internetovému pripojeniu (napríklad utečenci a nízkopríjmové skupiny), až po vybudovanie dodatočnej infraštruktúry pre núdzovú a krízovú komunikáciu a oznamov vo verejnom záujme. S cieľom zabezpečiť, aby aj miestne spoločenstvá s obmedzenými zdrojmi mohli využívať tieto výhody spojené s účasťou na digitálnom jednotnom trhu, mala by byť podpora v rámci tohto opatrenia k dispozícii až do výšky 100 % oprávnených nákladov bez toho, aby tým bola dotknutá zásada spolufinancovania. Potenciálni príjemcovia by do realizovania činností financovaných v rámci navrhovaného opatrenia mohli zapojiť členov miestneho spoločenstva s cieľom určiť strediská verejného života, kde by zriadenie voľne prístupných bezdrôtových prístupových bodov poskytlo najväčšiu pridanú hodnotu pre danú komunitu.

Vzhľadom na flexibilnú a cielenú povahu podpory širokopásmových sietí v rámci finančného krytia pre sektor telekomunikácií na vykonávanie NPE by sa táto intervencia mala považovať za samostatný projekt spoločného záujmu so súvisiacimi akciami v rámci nariadenia o NPE a so samostatným rozpočtom, pričom jeho podrobnosti by sa mali stanoviť v nariadení o usmerneniach. Vzhľadom na obmedzený objem finančnej pomoci udeľovaný každému príjemcovi, ale aj na značný celkový počet príjemcov, je dôležité zabezpečiť, aby boli administratívne postupy efektívne, a tak umožnili jednoduché a rýchle prijímanie rozhodnutí. Na tento účel by členské štáty mali mať možnosť v rámci nariadenia o NPE schváliť kategórie návrhov v rámci tejto intervencie, namiesto toho, aby odsúhlasovali zoznamy jednotlivých príjemcov. Zavedením tejto zmeny na horizontálnej úrovni v prospech ostatných projektov spoločného záujmu tento návrh zároveň reaguje na žiadosti členských štátov o efektívnejšie spôsoby vykonávania opatrení v oblasti infraštruktúry digitálnych služieb.

S cieľom zabezpečiť, aby toto opatrenie malo široký záber a prinieslo konkrétne výsledky v čo najkratšom čase, je nevyhnutné, aby sa dostupné formy finančnej pomoci zbytočne neobmedzovali. V tejto súvislosti možno zachovať značnú mieru flexibility umožnením využitia pri vykonávaní akcií čo najväčšieho rozsahu foriem pomoci vhodnej pre túto intervenciu. Na tento účel a vzhľadom na prebiehajúce rokovania o revízii nariadenia o rozpočtových pravidlách by sa malo znenie nariadenia o NPE zmeniť s cieľom objasniť, že všetky opatrenia prispievajúce k projektom spoločného záujmu vrátane tejto intervencie sú vo všeobecnosti oprávnené na podporu prostredníctvom foriem finančnej pomoci, ktoré v súčasnosti sú a v budúcnosti budú k dispozícii v rámci nariadenia o rozpočtových pravidlách.

Na druhej strane sa z rovnakých dôvodov navrhuje, aby sa konkretizovali formy finančnej pomoci dostupnej pre intervenciu, a to vzájomne konzistentným spôsobom v nariadení o NPE a v nariadení o usmerneniach. Granty budú pravdepodobne prevládajúcou formou príslušnej finančnej pomoci na dosiahnutie cieľa podpory bezplatného miestneho bezdrôtového pripojenia v miestnych spoločenstvách, od začiatku by však nemali byť vylúčené ani iné formy finančnej pomoci s výnimkou finančných nástrojov. Finančné nástroje sú vylúčené vzhľadom na ich relatívne vysoké administratívne zaťaženie a s nimi spojené omeškania vo vykonávaní, a teda dostatočne nezodpovedajú charakteristikám plánovaných opatrení.

Na zabezpečenie rýchlosti a účinnosti vykonávanie tejto intervencie bude prebiehať efektívnymi administratívnymi postupmi s pomocou štandardizovaných dokumentov (ako sú napríklad poukážky) a online nástrojov spracovania žiadostí, ako aj následného monitorovania a auditu nainštalovaných miestnych bezdrôtových prístupových bodov.

Očakáva sa, že navrhovaným nariadením, ktorého propagáciu zabezpečí sieť úradov EÚ pre širokopásmové pripojenie, sa zvýši informovanosť miestnych orgánov a občanov o nových prioritách Komisie pre gigabitovú spoločnosť a zároveň sa zabezpečí vysoká miera zviditeľnenia a dôvery v schopnosť EÚ zabezpečiť pripojenie a prístup k digitálnym službám na celom európskom kontinente. Rozpoznateľnosť opatrení financovaných v rámci navrhovaného opatrenia sa zaručí prostredníctvom špecifickej vizuálnej identity, ktorú vypracovala Komisia a ktorú budú môcť prijímatelia použiť, čím sa zabezpečí povedomie o značke.

•Súlad s existujúcimi ustanoveniami v tejto oblasti politiky

V právnom rámci pre telekomunikácie v Nástroji na prepájanie Európy sa v súčasnosti stanovuje v oblasti telekomunikácií finančná podpora infraštruktúram digitálnych služieb (vo forme grantov a/alebo obstarávania) a širokopásmovým sieťam (vo forme finančných nástrojov).